Συνέχεια στο σάλο που έχει προκληθεί από τη δήλωσή του για τον Βόλφγκανγκ Σόιμπλε, στα πλαίσια της εκπομπής του «Αλ Τσαντίρι Νιούζ» της περασμένης Τρίτης, έδωσε ο Λάκης Λαζόπουλος σε συνέντευξη που έδωσε χθες το βράδυ στο βραδινό δελτίο ειδήσεων γνωστού καναλιού.

Ο γνωστός τηλεπαρουσιαστής και κωμικός υπεραμύνθηκε της άποψής του ότι «όταν ένας άνθρωπος είναι καθηλωμένος σε μια καρέκλα, το μυαλό του καθηλώνεται σιγά-σιγά σε μία ιδέα», επαναλαμβάνοντας συνεχώς πως «νους υγιής εν σώματι υγιεί», ρητό που ανάλογα με την περίσταση αποδίδεται είτε στους αρχαίους Έλληνες, είτε στους αρχαίους Ρωμαίους, είτε στους Γερμανούς θεωρητικούς της δεκαετίας του 1930 και του 1940.

Όταν οι δημοσιογράφοι του ανέφεραν ως αντεπιχείρημα την περίπτωση του Στήβεν Χώκινγκ, ο κ. Λαζόπουλος έσπευσε να χαρακτηρίσει τον γνωστό φυσικό «υπερεκτιμημένο»: «Εντάξει, διατύπωσε τη θεωρία για την ακτινοβολία των περιστρεφόμενων μαυρών τρυπών και περιέγραψε το μηχανισμό με τον οποίο οι σκοτεινές οπές "εξατμίζονται", χάνοντας μέρος της μάζας τους. Οποιοσδήποτε φυσικός Λυκείου θα μπορούσε να τα σκεφτεί αυτά εάν καθόταν όλη τη μέρα».

Ο δημοφιλής τηλεπαρουσιαστής συνέχισε συμπληρώνοντας: «Κι εγώ είμαι σίγουρος ότι αν καθόμουν όλη μέρα, μέχρι τώρα θα είχα ανακαλύψει το ταξίδι στο χρόνο, αλλά με βλέπετε να κάθομαι καθόλου; Όχι, βέβαια. Είμαι όλη τη μέρα στο πόδι για να κάνω τον κόσμο καλύτερο, ένα αστείο τη φορά».